ВЯЛИШАЩ

ОМЯ

Явясоре, бешя зымсон,
Холя, хычя бя щуш омя.
Дуст бин иъян бяд бя кясон,
Идя руъи гардыш омя.

Лоня бастян пярысгылон,
Ьыля  ъяйдя муъня щылон.
Кандымузон, бызанг-фылон,
Бя жон омя, сядош омя. 

Луляпяри обя чяшон,
Бя кош дяной читя кяшон.
Пяряй ныште бя дой бяшон,
Пцсцнкяши вцш-вцш омя.

Зизя кардя амбу, яйу,
Ъоьо зындяш омя вяйу.
Димя сипий, кардя щяйо,
Вой рост карде, щяйош омя.

Дой бекардя щязо зывон,
Щяши рушня лыштян явон.
Ьарзыхомон ямя бявон,
Кякку сядо бя гуш омя.

Рясяйн вылон, обяй зямон,
Чямя дылон шо бе зямон.
Дарды-дыло жо бе зямон,
Былбылонян бя жуш омя.

Аляф рос бя бя сяй тяпя,
Гындя ваваз, ъяйдя ляпя.
Чямя молон аня кок бян,
Бя шой-войин: ын руъ омя.

Сы-сы дойдя кагон пипик,
Моьня нойдян, кардян жик-жик.
Парчинися щандя ся сук:
“Хомя веря ве хяш омя”.

ХИЛГЯТ

ЯВЯСОР

Былбыл бя дой бяш омя,
Явясорым хяш омя.
Тарсику зымсон рямяй,
Виндыше товсон, бямяй.
Чы бостони выл обе,
Ьямгиня дылым шо бе.
Чы явясори щяши,
Омяй бяня отяши.
Зцнгцлоныш карде ов,
Доше чяйо бявон тов.
Кавйя аляф ьандя шил,
Бя жик-жике пярисгил.
Чы былбыли ся баля,
Моьнядя мандя щяля.
Бо беше чы моьнядя,
Ыштя тыки локнедя.

САМИРЯ ЯМИРИ

ЯВЯСОР ОМЯ

Мивя дон выл окардя,
Пярысгылон огардя,
Чимянон бедян каву,
Щярдям гындя авяву,
Явясор омя!

Бандон – жывоня вяйу,
Тоъя олят тякардя.
Руйон пур бян де ови,
Овяйз до-кындя вардя, 
Явясор омя!

Кинон бяня вяняшя,
Щийядя бутя-бутя.
Зямин гиткардя зоя,
Чявон дардядя сутя,
Явясор омя!

НЯВУЗЯ ИД

Доон окардедян выл, 
Выли сяпеся былбыл
Щандедя гядя-гядя,
Яьлон щяля щанядя.

Пярысгылон пяредян,
Воло бя, ни авя, чян.
Вяняшон выл окардян,
Сардя руъон дявардян.

Яьлон дасдя ся моьня,
Витдян ъяьня, га ъоьня.
Бя кяон кышти ьандян,
Рахс кардян, мащне щандян.
Кинон дасядя хыйня,
Бя щони бяшен кяйня?
Нянон отяш сянойдян, 
Нявон чяйся ваштедян.

“Дарды-бялон, каня кул,
Деты бышон, щич нывон!”
Яьлон ьямбяли кардян,
Йолонян бявон дывон. 

Чы ьяшянге ын Нявуз,
Идя шой-вой ын Нявуз.
Ты чы идон подошо,
Ты иъян бой, ща Нявуз!

БЯХТИЙАР

ЯВЯСОР ОМЯ

Бя гур-гуре авяву,
Чимянон бедян каву.
Кяфшян щяммяй овяйзе,
Ро гятдя, ковря вярзе.
Пеш бедя бя хандяхон
Шярье щандян вязяхон.
Кыры екарде вахте, -
Мой, кулмя щарде вахте.
Ьярмяь пегятдян яьлон, -
Шедян бя ру, бя голон.
Вотдян тоъя сор омя,
Хося явясор омя!

Торя ьяйзяхе пуре, -
Чявон лязят жо журе.
Шытни, чоч, киъяпяни
Соныш егятя щяни.
Гешны, шивит олывя,
Чынедян бохля ливя.
Гандымя щи ве хоше, -
Чы Хыдо йоля бахше.
Кинон нойдян сямяни,
Ешандедян томони.
Вотдян тоъя сор омя,
Хося явясор омя!

Кулон бындя вяняшя
Йамян бя тяшвиш дяшя.
Лаля бя ди дягыния, -
Гавяр бяты пегыния?
Бяс кыве дизябыни?
Хымбу бе яв ябыни!
Бандя кямон вяъяля, -
Ышты бахше, кяъяля!
Бя жон омян аляфон:
Пуня, марзя, нянофон.
Вотдян тоъя сор омя,
Хося явясор омя!

Докйя де дой бя жанге,
Шоняпяпу бя ванге.
Чукон бя шяв щандедян,
Бя руъ тямом гин бедян.
Пярысгыли лонядя, -
Лоняш гятя бонядя.
Кяш ошандян кырынгон,
Дой бяшядя яленгон, -
Тятур, верды, бибкиня,
Шор, гопися, ся синя.
Вотдян тоъя сор омя,
Хося явясор омя!

Тоъя оьандя воши,
Зангыш еьандя щяши.
Си бян аляфи ряьон,
Вириски ъяйдян шыьон.
Дой тоъя вардя зизя, 
Хяйли емя, ерызйя.
Былбылон жящ-жящ ъяйдян,
Бяйянды мыъди дойдян.
Мясти-хумарин вылон, -
Ошандян ыштя холон. 
Вотдян тоъя сор омя,
Хося явясор омя!

ЯЛИ НАСИР

ЯВЯСОР

Ьоняь омя бя вишя,
Дастя-дастя вяняшя.
Рост бедя буми быхор,
Щандя чы былбылон хор.

Боьон до зизя кардя,
Боьчон вылон окардя.
Огардя киъя дасон,
Мывон, билион, ьазон.

Кандуля вяон гуре,
Музон почя шон пуре.
Щавзя шяйя явясор
Омя бызися ымсор.

ИЛГАР

ЯВЯСОР

Щар тяряфдя обя выл,
Шяв-руъ щандедя былбыл.
Оънян бя жуш омя дыл,
Хяш омяш, ай явясор!

Чимянонян каву бян,
Пярысгылон огардян.
Шини-шини щандедян,
Хяш омяш, ай явясор!

Шатя миля вяняшя
Кулябынядя бешя.
Зямин бя чанд ранг дяшя,
Хяш омяш, ай явясор!

Щаймядя гардя гяля,
Гялявон ъяйдя неля.
Чы Илгари хун гыля,
Хяш омяш, ай явясор.

ЯСАБ ЖЯБИЙЕВ

ЯВЯСОР

Бой-бой, хося явясор,
Быгят мыни бя вя, сор.
Пярысгылон огардон,
Бя лоня ся быгардон,
Бышун чы дыли дардон.

Бой-бой, хося явясор,
Быгят мыни бя вя, сор.
Киъон дидяргин бябин,
Выл-вяняшон гин бябин,
Хол-хычон ьямгин бябин.

Бой-бой, хося явясор,
Быгят мыни бя вя, сор.
Щушя бо дыве бешу,
Чы поняся ве бешу,
Дас бя щушя пепушу.

Бой-бой, хося явясор,
Быгят мыни бя вя, сор.

ХАНЯЛИ ТОЛЫШ

ШОЙВО БЫКЯН, ЩЕЙ, НЯВУЗЯ ИД ОМЯ!

Дяростянян, перостянян ыштяни,
Каву бян бандыкуйон, дашт щяни.
Аьылмандон бя пешня ко щаштяни,
Бя кяфшянон гылгылиня гит омя,
Шойво быкян, щей, Нявузя ид омя!

Чямя яьлон бя ийянды дамедян,
Ашыь бедян, ижо ъидян, чамедян.
И сыредян, бешедян чы ьямядян,
Щямя шейон чы Хыдоку гит омя,
Шойво быкян, щей, Нявузя ид омя!

Огардямон бяштя бобон ро щяни,
Рон окямон бя ийянды сон щяни.
Бяд мандякяс ыштя пыя зоя ни:
Бызынян ки, яв бя дынйо шит омя,
Шойво быкян, щей, Нявузя ид омя!

Фатмя няня шатя дингя пеъяни,
Расян бякяй, бяй щички чяш няъяни.
Чы хяльядя беьыйрятон бешянин,
Ийо бя гяв щялолядя шыт омя,
Шойво быкян, щей, Нявузя ид омя!

Яв Осторо, яв Ланконе, яв Лике,
Чы Масяли щявосатян вей поке.
Явясори щямя вардя шей чоке,
Пийямердон чонян гядяй тат омя,
Шойво быкян, щей, Нявузя ид омя!

Вакардедя чан гыля ко ямяни,
Чайя кулон чы кяфшяни сямяни.
Толыш щич вахти бе зящмят чамяни,
Щакяняй чяй еьвалисян шат омя,
Шойво быкян, щей, Нявузя ид омя!

Я Кулятон, ым Бядялон, Ьызляво,
Бы тяряфон бядя щяво щич ныво.
Хыдо, бымяс, тынян чямя ын дыво:
Щямя дылон окян зизя, ид омя,
Шойво быкян, щей, Нявузя ид омя!

Дынйо боки холи-холчя оьандя,
Вей одями чы асбядя еьандя.
Ханялийян ын шеери пеьандя,
Бо ын руъи явян кардя шоткомя,
Шойво быкян, щей, Нявузя ид омя!

З. ЯЩМЯДЗОДЯ

ЯВЯСОР

Обя чы боьчя вылон,
Хося явясор омяй.
Оънян щандян былбылон,
Хося явясор омяй.

Соон, боьон каву бян,
Хося явясор омяй. 
Киъон бя ошко бешян,
Хося явясор омяй.

Гитявонон: що-що, що…
Хося явясор омяй.
Кялхозон шедян бя ко,
Хося явясор омяй.

Тцкя сан рангин бедян,
Хося явясор омяй.
Былбылон жя-жя ъедян,
Хося явясор омяй.

Р. МУСАЙЕВ

ЧОКО ДЯВОНЯМОН ОМЯ НЯВУЗИ?

Ид омя ряся, зындяним чич быкям.
М. П. Вагиф

Де чичи дяросным ын идя мизи,
Чоко дявонямон омя нявузи?

Навко ид омйядя шой-вой кардябим,
Щяля и манг бянав “бой-бой” кардябим.
Шяй-шавло седябим, ну такардябим,
Ыся тандям каня либосе, дузи,
Деми дябявонем омя нявузи.

Мангя маш бя ьянд-чай, нуни рястяни,
Ни-ныбейе, ыми щукмят мястяни,
Вотдям: пул ни, кяхоб щич дярястяни,
Ъенян чы тон бямы дяккудя бизи:
-Чоко дявонямон омя нявузи?

Маья каги игля моьня – да мянот,
Выъяйи мой бешя бя щяштса мянот.
Бочи чы щурмяти гыниш, ща мянот?
Нез мандяни ни бя фындыхи, визи,
Чоко дявонямон омя нявузи?

Ыштя корсузи пул сойби ряш гятя,
Бя выъор омяш, ща косиб, кяш гятя!
Ты чы бызни шейон ъыго вяш гятя!
Егынйя бя дыйо бын ышты рузи;
Чоко дявонямон омя нявузи?

Шо ябимон ща тоъя сор дяшйядя,
Чы шой-шойку дыл няманди кяшядя.
Еся ид егынйя чямя чяшядя,
Пур карде бедяни чы яьлон лузи,
Чоко дявонямон омя нявузи?